Predkladacia správa

Návrh nariadenia vlády sa predkladá na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z., v súlade s ktorým má výšku minimálnej mzdy ustanoviť vláda Slovenskej republiky k 1. októbru kalendárneho roka. Výška minimálnej mzdy za mesiac sa podľa uvedeného ustanovenia upraví tak, aby sa rovnala súčinu priemernej mesačnej nominálnej mzdy zamestnanca vyjadrenej v Sk na fyzickú osobu, zistenej Štatistickým úradom Slovenskej republiky za predchádzajúci kalendárny rok a koeficientu na úpravu výšky minimálnej mzdy. 

Ministerstvo práce, sociálnych vecí a rodiny Slovenskej republiky predložilo na rokovanie Rady hospodárskej a sociálnej dohody SR návrh koeficientu vo výške 0,45, ktorému zodpovedá hrubá minimálna mzda v mesačnom vyjadrení vo výške 6 500 Sk.

Rada hospodárskej a sociálnej dohody SR na svojom mimoriadnom rokovaní dňa 20. augusta 2004 nedospela k dohode ohľadne výšky uvedeného koeficientu. Na tomto rokovaní Konfederácia odborových zväzov SR požadovala minimálnu mzdu vo výške 7 190 Sk, prípadne rokovať o výške minimálnej mzdy v rozpätí od 6 500 Sk do 7 190 Sk. Naproti tomu Asociácia zamestnávateľských zväzov a združení SR a vládna strana súhlasila s predloženým návrhom MPSVR SR, t.j. s výškou hrubej mesačnej minimálnej mzdy 6 500 Sk. 

V zmysle § 6a, ods. 5 zákona o minimálnej mzde, ak sa sociálni partneri nedohodnú  na koeficiente v stanovenej lehote, o výške minimálnej mzdy rozhodne vláda.

Ministerstvo práce, sociálnych vecí a rodiny Slovenskej republiky zastáva názor, že naďalej je potrebné zachovať pomalšie tempo zvyšovania podielu hrubej mesačnej minimálnej mzdy zamestnanca na priemernej nominálnej mzde zamestnanca v národnom hospodárstve Slovenskej republiky.

Na základe uvedených skutočností sa navrhuje výška hrubej mesačnej minimálnej mzdy zamestnanca odmeňovaného mesačne mzdou 6 500 Sk a výška hrubej hodinovej mzdy za každú odpracovanú hodinu zamestnancom 37,40 Sk. 

Návrh prešiel medzirezortným pripomienkovým konaním a predkladá sa na rokovanie vlády SR s rozporom s Konfederáciou odborových zväzov SR.